Sisäasiainministeriö

ESITTELYLUPA- JA LAUSUNTOPYYNTÖ

Oikeusministeriössä on valmisteltu ehdotus hallituksen esitykseksi seksuaalipalvelujen ostamisen säätämisestä rangaistavaksi sekä kansainvälisen järjestäytyneen rikollisuuden vastaisen Yhdistyneiden Kansakuntien yleissopimuksen ihmiskauppaa ja maahanmuuttajien salakuljetusta koskevien lisäpöytäkirjojen hyväksymisestä ja niiden lainsäädännön alaan kuuluvien määräysten voimaansaattamisesta. 

Yleinen seksuaalipalvelujen ostamisen kriminalisointi ehdotetaan sijoitettavaksi rikoslain (39/1889) 20 luvun 8 §:ään. Kun seksuaalipalvelujen ostaminen tulisi yleisesti rangaistavaksi tekopaikasta riippumatta, järjestyslain (612/2003) 7 §:n 1 momenttia ehdotetaan muutettavaksi niin, että siitä poistetaan kiellettynä toimintana seksuaalipalvelujen ostaminen. Samalla viimeksi mainittua säännöstä täydennettäisiin niin, että siinä seksuaalipalvelujen ostamisen rangaistavuuden osalta viitattaisiin rikoslain 20 luvun 8 ja 8 a §:ään, joista jälkimmäinen koskisi seksuaalipalvelujen ostamista nuorelta. Järjestyslain 16 §:n 1 momentin 5 kohtaa ehdotetaan muutettavaksi niin, että siitä poistetaan järjestysrikkomuksen tekomuotona seksuaalipalvelujen ostaminen. 

Hallituksen esitys on tarkoitus antaa eduskunnalle tämän vuoden marraskuussa.  

Oikeusministeriö pyytää kunnioittavasti järjestyslakia koskevien muutosehdotusten osalta sisäasiainministeriön lupaa esitellä kysymyksessä olevan hallituksen esityksen antaminen eduskunnalle. Samalla sisäasiainministeriölle varataan tilaisuus lausua esityksen vaikutuksia koskevasta jaksosta (yleisperustelujen jakso 4), koska vaikutukset liittyvät poliisiviranomaisten voimavaroihin. Vastaus esittelylupapyyntöön ja lausunto pyydetään toimittamaan viimeistään perjantaina 30.9.2005. 

Ylijohtaja 		Pekka Nurmi

Lainsäädäntöneuvos	Janne Kanerva

     
		LIITTEET:
		Hallituksen esityksen luonnoksen 
-	pääasiallinen sisältö,
-	vaikutuksia koskeva jakso,
-	järjestyslain pykäliä koskevat yksityiskohtaiset perustelut ja 
-	pykälät